
	
	[image: image2.png]



R O M Â N I A

MINISTERUL AFACERILOR INTERNE

POLIȚIA ROMÂNĂ
                            INSPECTORATUL DE POLIȚIE JUDEȚEAN COVASNA
	


                           






13 octombrie 2023

UPDATE: REȚINUȚI PENTRU TRAFIC DE DROGURI DE RISC ȘI MARE RISC

În urma activității desfășurate la data de 6 octombrie 2023, polițiștii Serviciului de Combatere a Criminalității Organizate Covasna, împreună cu procurorii D.I.I.C.O.T. – Biroul Teritorial Covasna, au extins urmărirea penală și, la data de 11 octombrie 2023, au efectuat o percheziție domiciliară, în județul Covasna, fiind pus în aplicare un mandat de aducere față de o persoană bănuită de trafic de droguri de risc.
Ulterior, în urma audierii, procurorul D.I.I.C.O.T. – Biroul Teritorial Covasna a dispus reținerea, pentru 24 de ore, a persoanei bănuite, fiind introdusă în Centrul de Reținere și Arestare Preventivă Covasna. 
La data de 12 octombrie 2023, judecătorului de drepturi și libertăți din cadrul Tribunalului Covasna a admis propunerea de arestare preventivă, pentru 30 de zile.
Totodată, la data de 11 octombrie 2023, în urma reaudierii a celor două persoane arestate, la data de 7 octombrie 2023, au fost descoperite și ridicate, în trei locații din extravilanul localităților Comandău și Zălan, din județul Covasna, aproximativ 1,2 kilograme de fragmente de vegetale uscate, tip mugure, de culoare verde oliv, cu aspect și miros specific de canabis și aproximativ 450 de grame de materie vegetală uscată tip frunze, de culoare verde oliv, cu aspect și miros specific de canabis. 
Reamintim că, la data de 6 octombrie a.c., polițiștii Serviciului de Combatere a Criminalității Organizate Covasna, împreună cu procurorii D.I.I.C.O.T. – Biroul Teritorial Covasna, au pus în aplicare 16 mandate de percheziție domiciliară, în județul Covasna, și 5 mandate de aducere, la persoane bănuite de trafic de droguri de risc.
Din cercetări a reieșit că, în primăvara anului 2023, unul dintre bănuiți ar fi înființat, în zona limitrofă a comunei Valea Crișului, din județul Covasna, în apropierea unei ferme, două culturi de canabis formate din 50, respectiv 40 de plante, pe care le-ar fi îngrijit împreună cu cel de-al doilea bănuit.
Ulterior, la sfârșitul lunii august, cele două persoane ar fi recoltat din prima cultură de 50 de plante, circa 40 de plante ajunse la maturitate, cu înălțimea de 60-70 de centimetri, prezentând ramificații și inflorescențe, iar din a doua cultură, de 40 de plante, la începutul lunii octombrie, unul dintre ei ar fi recoltat alte 20 de plante de canabis, toate având înălțimea de aproximativ 3 metri.
În urma perchezițiilor domiciliare efectuate, au fost descoperite și ridicate 21 de plante mature de canabis, cu dimensiuni între 2 și 3,5 metri, 2 plante de canabis de aproximativ 1 metru, 5 grame de ciuperci, 30 de grame de fragmente vegetale și inflorescențe de canabis, 2 telefoane mobile, 104 petarde de clasa 3, precum și un recipient din sticlă ce conține mercur și obiecte de îmbrăcăminte.
Cele două persoane bănuite au fost conduse la sediul D.I.I.C.O.T. - Biroul Teritorial Covasna pentru audiere, iar față de acestea s-a luat măsura reținerii, pentru 24 de ore, fiind introduse în Centrul de Reținere și Arestare Preventivă Covasna.
În cursul zilei de 7 octombrie a.c., judecătorul de drepturi și libertăți din cadrul Tribunalului Covasna a dispus arestarea preventivă, pentru 30 de zile, a bănuiților.
Suportul de specialitate a fost asigurat de Direcția Operațiuni Speciale din Poliția Română.
Acțiunea a beneficiat de sprijinul polițiștilor Brigăzii de Combatere a Criminalității Organizate Brașov, Serviciului de Investigații Criminale din cadrul Inspectoratului de Poliție Județean Covasna, Biroului de Investigații Criminale, Serviciului Criminalistic, luptătorilor Serviciului pentru Acțiuni Speciale, precum și al jandarmilor Inspectoratului de Jandarmi Județean Covasna și ai Grupării Mobile de Jandarmi Brașov.

Facem precizarea că, pe întreg parcursul procesului penal, persoanele cercetate beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție.

